stanford-oval/wikipedia huggingface dataset:
בול ביטוח חיים

המגדלור, סמלה של המחלקה הממשלתית לביטוח חיים, היה מוטיב מרכזי בעיצוב כל הבולים שהונפקו עבור המחלקה
בול ביטוח חיים הוא סוג של בול רשמי אשר הונפק בדואר ניו זילנד בשנים 1891–1981 כאמצעי תשלום על משלוח מכתבים מאת המחלקה הממשלתית לביטוח חיים (אנ') של ממשלת ניו זילנד. מדובר בתופעה ייחודית לניו זילנד שלא הייתה לה מקבילה מעולם בשום שירות אחר ברחבי העולם. הבולים המיוחדים הונפקו כפשרה כספית בוויכוח שבין מנהלי המחלקה לביטוח חיים ובין מנהלי הדואר.
ראשית, חברות ביטוח פרטיות התלוננו על הקושי להתחרות במחלקה הממשלתית לביטוח חיים, בשל זכאותם של גופים ממשלתיים למשלוח דואר חינם, זכות שהקנתה למחלקה יתרון כלכלי גדול מדי. בעקבות זאת הוחלט כי המחלקה תשלם על משלוח דואר ונקבעה שיטה לתשלום שנתי לפי חישוב משלוח המכתבים היומי הממוצע. לימים נתגלעה מחלוקת לגבי חישוב גובה התשלום שדרש הדואר והוחלט כי מאז ואילך תשלם המחלקה על משלוח דואר באמצעות בולים. הבולים המיוחדים שהונפקו בשביל המחלקה נועדו למנוע שימוש בהם לכל מטרה אחרת.
הרקע להנפקת הבולים > הקמת המחלקה הממשלתית לביטוח החיים

בחודש מאי 1861 התגלה זהב באי הדרומי של ניו זילנד. הידיעה על כך התפשטה במהירות ומחפשי זהב רבים התקבצו אל האזור הפראי, שלא היה מפותח, בתקווה להתעשר במהירות. לצד הרפתקנים צעירים הגיעו לאתר גם אנשים מבוגרים, בעלי משפחות, שביקשו להבטיח את עתיד משפחתם ולבטח את חייהם למקרה של אסון. אחד מאותם אנשים, ג'ון פ' גארט (John F. Garrett), שהגיע מן המושבה ויקטוריה שבאוסטרליה, שמע כי בבריטניה ניתן לרכוש בבתי הדואר תוכנית חיסכון לפנסיה ולביטוח חיים. הוא פנה במכתב אל מנהל שירות הדואר של ניו זילנד בבקשה לברר אם קיימת אפשרות לרכוש תוכנית דומה בבתי הדואר המקומיים.
פנייתו של גארט הניעה את מנהל הדואר לבחון ברצינות את הבקשה. באותה עת הצטברו במשרדי הממשלה תלונות רבות שהתקבלו מן הציבור על יושרן ואמינותן של חברות הביטוח הפרטיות והרעיון שהעלה גארט אפשר לממשלת ניו זילנד לפתור את הבעיה מן היסוד. לאחר כמה שנות הכנה הוקמה בשנת 1869 המחלקה הממשלתית לביטוח חיים.
הרקע להנפקת הבולים > משלוח דברי דואר על ידי המחלקה לביטוח החיים

הניהול השוטף של פעילות הביטוח דרש מן המחלקה הממשלתית לשלוח לציבור המבוטחים מיליוני מכתבים בשנה, ובהם דוחות תקופתיים, דרישות לתשלום, קבלות ועוד. בחודשים הראשונים להפעלת התוכנית לא היה בכך כל קושי, כיוון שבדומה לכל מחלקה אחרת בממשלת ניו זילנד הייתה גם המחלקה הממשלתית לביטוח חיים זכאית לשלוח דברי דואר רשמיים בחינם. מעטפות עם הכיתוב הרשמי של שם המחלקה טופלו על ידי פקידי הדואר ללא כל צורך בבולים, ובתנאי שאחד המנהלים במחלקה הממשלתית אישר בחתימת ידו על המעטפה שאכן מדובר במכתב רשמי ולא במכתב פרטי שנשלח במרמה על ידי אחד העובדים.
בשלב מסוים התלוננו חברות הביטוח הפרטיות שהמחלקה הממשלתית נהנית מיתרון לא הוגן בתחרות שלה מולן על ליבו וכיסו של הלקוח. ההוצאות על משלוח דואר היוו עבורן מרכיב משמעותי בחישוב עלות הביטוח שמכרו לציבור והאפשרות שניתנה לחברה הממשלתית לשלוח דואר בחינם העניק לה אפשרות להוריד מחירים באופן משמעותי. בעקבות התלונה הוחלט כי אכן המצב הזה אינו תקין ועל החברה הממשלתית לביטוח חיים לשלם את עלותו של משלוח הדואר.
כדי לקבוע את הסכום שנדרשה מחלקת ביטוח החיים לשלם, נקבע נוהל ולפיו ספרו פקידי הדואר מפעם לפעם את המכתבים שנשלחו ביום מסוים ותוצאות הספירה שימשו בסיס להערכת מספר המכתבים השנתי ששלחה המחלקה. על יסוד הערכה זו קבע הדואר את הסכום המגיע לו מן המחלקה הממשלתית לביטוח חיים. נוהל זה החל להתבצע בשנת 1870 ופעל לשביעות רצונם של שני הצדדים במשך כעשרים שנה.
בשנת 1887 התעוררה מחלוקת בין שני הארגונים הממשלתיים ומנהל המחלקה לביטוח חיים סירב לשלם את הסכום שקבע מנהל הדואר. הסיבה המדויקת לחילוקי הדעות שהתגלעו ביניהם אינה ברורה, כיוון שהמסמכים העוסקים בנושא אבדו, אולם בעקבות המחלוקת תבעה מחלקת הביטוח לשנות את שיטת התשלום. היא הודיעה כי בכוונתה להתחיל ולשלם בעד דברי הדואר על ידי הדבקת בולי דואר על המכתבים.
מנהלי המחלקה דרשו שהבולים שיודפסו עבורם יכילו סימון ברור שהם מיועדים לשימוש ממשלתי בלבד, וזאת כדי למנוע מצב שבו ינצלו עובדי המחלקה לרעה את הבולים של המשרד וישתמשו בהם למשלוח דואר פרטי, או ימכרו אותם תמורת בצע כסף.
הנפקה ראשונה של בולי ביטוח חיים > עיצוב הבולים

ב-2 בינואר 1891 הונפקו הבולים הראשונים שנועדו להדבקה על המכתבים של המחלקה הממשלתית לביטוח חיים. הם עוצבו על ידי ו' ב' הדסון (W.B. Hudson), אחד מעובדי המחלקה לביטוח חיים, ועל ידי ג' פ' רוג'רס (J.F. Rogers), מעובדי משרד המדפיס הממשלתי של ניו זילנד, אשר שילבו בבולים כמה מאפיינים מיוחדים:
במרכז הבול הופיע מגדלור מסוגנן, סמלה של המחלקה לביטוח חיים.
בתוך קרני האור הבוקעות מן המגדלור נרשמו המילים "ביטחון מדינתי" (State Security).
משני צידי המגדלור נדפסו האותיות V ו-R, ראשי התיבות של המילים Victoria Regina (המלכה ויקטוריה).
בצידה השמאלי של מסגרת הבול נרשמה המילה "דמי דואר" (Postage).
בחלקה העליון והתחתון של מסגרת הבול נרשמו המילים "מחלקה ממשלתית לביטוח חיים" (Government Life Insurance Department).
בצידה הימני של מסגרת הבול נרשם במילים הערך הנקוב של הבול.
בפינות התחתונות של מסגרת הבול צוין בספרות הערך הנקוב של הבול.
בפינות העליונות של מסגרת הבול נרשמו האותיות N ו-Z, ראשי תיבות של שם המדינה ניו זילנד (New Zealand).
עיצוב זה, בשינויים קלים, שימש להכנת כל הבולים של המחלקה לביטוח חיים משנת 1891 ועד 1947.
הנפקה ראשונה של בולי ביטוח חיים > הדפסת הבולים

חריטת הגלופות ששימשו להדפסת הבולים נעשתה על ידי הגלף אלפרד ארנֶסט קאזנס (A.E. Cousins), אשר הכין גלופות נפרדות למרכז הבול ולמסגרות הבולים. גלופות אלו שימשו את משרד המדפיס הממשלתי של ניו זילנד להכנת לוחות ההדפסה. כל לוח הכיל גיליון של 240 בולים, שקובצו לארבעה תת-גיליונות בני שישים בולים כל אחד (עשר שורות בנות שישה בולים כל אחת). הדפסת הבולים החלה ביום 16 בדצמבר 1890.
ההנפקה הראשונה כללה שישה בולים בערכים נקובים של חצי פני (סגול), פני אחד (כחול), שני פני (אדום), שלושה פני (חום), שישה פני (ירוק) ושילינג אחד (ורוד). העבודה בוצעה באיכות נמוכה מאוד. עובדי הדפוס לא הצליחו לשמור על גוון אחיד של הבולים במהלך ההדפסה, מרבית הבולים אינם ממורכזים והנִקְבּוּב (אנ') רשלני.
שלושה מן הבולים (3 פני, 6 פני ושילינג אחד) הודפסו בכמות שסיפקה את צורכי מחלקת הביטוח עד שנת 1907, ולא היה צורך להדפיס מהם כמות נוספת. את שלושת הבולים בערכים הנקובים הנמוכים, שהשימוש בהם היה גדול בהרבה, היה צריך לחזור ולהדפיס במהלך השנים שוב ושוב. כך נוצרו בולים ובהם הבדלים רבים בסוג הנייר, בצפיפות הנקבוב ובגוון הדיו.
תקופת השימוש הארוכה בבולים שעוצבו בשנת 1891 וההבדלים הרבים שנוצרו בהם במהלך ההדפסות השונות מהווים כר פורה למחקרים בולאיים, ומניבים מדי פעם גילוי של תשנית שלא הייתה ידועה קודם לכן.
עיצוב מחדש של בולי ביטוח חיים > הצורך בעיצוב חדש

ב-22 בינואר 1901 הלכה לעולמה ויקטוריה, מלכת הממלכה המאוחדת. הבולים משנת 1891 שכללו בתוכם את ראשי התיבות של שמה (VR) לא התאימו עוד ומנהלי המחלקה לביטוח חיים ביקשו להחליפם. הם הכריזו על תחרות לעיצוב בולים חדשים עבור המחלקה והציעו פרס של חמש לירות שטרלינג להצעה הזוכה. 24 הצעות הוגשו בידי שלושה עשר אמנים שונים, אך מנהלי המחלקה לביטוח דחו את כל עיצובי הבולים שהוצגו להם.
עיצוב מחדש של בולי ביטוח חיים > הכנת לוחות הדפסה חדשים

בשנת 1905 לא היה עוד מנוס מלהכין בולים חדשים. לוחות ההדפסה משנת 1891 ששימשו להדפסת הבולים השימושיים ביותר, בערכים נקובים של פני אחד ושני פני, נשחקו לחלוטין. לא ניתן היה עוד להדפיס באמצעותם בולים נוספים והיה צורך לגלף לוחות חדשים. לאור כישלון התחרות לעיצוב בולים חדשים, הוחלט להמשיך ולהשתמש בעיצוב הקיים בשינויים קלים:
האותיות VR נמחקו מן העיצוב.
צורת המגדלור השתנתה.
אלומות האור של המגדלור הורחבו.
התווסף חלון בקיר המגדלור.
גלי הים שבתחתית המגדלור הוגבהו.
גם את העיצוב המתוקן ביצעו ו' ב' הדסון וג' פ' רוג'רס.
כל אחד מלוחות ההדפסה החדשים שהוכנו הכיל גיליון של 120 בולים, שקובצו לשני תת-גיליונות בני שישים בולים כל אחד (עשר שורות בנות שישה בולים כל אחת). הלוחות האלו שימשו בשלב הראשון להדפסת בולי דוגמה שהוגדלו והוצגו בתערוכה הבין-לאומית (אנ'), שהתקיימה בשנת 1906 בעיר קרייסטצ'רץ'.
עיצוב מחדש של בולי ביטוח חיים > הדפסת בולים מהלוחות החדשים

במחסני המחלקה לביטוח נותר מלאי גדול של הבולים הישנים, ולפיכך הוחלט להדפיס בולים בעיצוב חדש רק כאשר ייגמר המלאי של בול בערך נקוב מסוים. רק שניים מן הלוחות שימשו בפועל להדפסת בולים. הבול שערכו הנקוב שני פני היה הראשון שאזל מן המלאי, והוא הודפס על ידי המדפיס הממשלתי ב-30 בנובמבר 1905 וב-7 באוגוסט 1906. הבול שערכו הנקוב פני אחד הודפס באופן רשמי ב-7 באוגוסט 1906, אבל ככל הנראה הודפס בפועל כבר בחודש יולי 1906, כיוון שקיימים בולים ועליהם חותמת מחודש יולי.
שני הבולים שהונפקו בשנים 1905–1906, בערכים נקובים של שני פני (חום) ופני אחד (כחול), שימשו לצורך משלוח דואר במשך חודשים ספורים בלבד. הם נחשבים נדירים ומחירם בשוק הבולאי מגיע לאלפי דולרים.
עיצוב מחדש של בולי ביטוח חיים > החלפת הבולים הייחודיים בבולים רשמיים

בשנת 1892 הונפקו בניו זילנד הבולים הרשמיים הראשונים. הם הוכנסו לשימוש בחלק ממשרדי הממשלה, אולם רק בשנת 1907 חייב ראש ממשלת ניו זילנד ריצ'רד ג'ון סדון את כל משרדי הממשלה לשלם מראש על דברי הדואר שהם שולחים, וזאת באמצעות שימוש בבולים הרשמיים. ב-1 בינואר 1907 נאלצה גם המחלקה הממשלתית לביטוח חיים להפסיק את השימוש בבולים המיוחדים לה ולאמץ את השימוש בבולים הרשמיים.
עיצוב מחדש של בולי ביטוח חיים > חידוש השימוש בבולי ביטוח חיים

בשנת 1913, מסיבה לא ברורה, שוב שונתה המדיניות ולמחלקה לביטוח חיים אושר לחזור ולהשתמש בבולים המיוחדים לה. באותה שנה הודפסה סדרה חדשה, בעיצוב משנת 1905, שכללה חמישה ערכים נקובים: חצי פני (ירוק), פני אחד (אדום), שני פני (סגול), שלושה פני (צהוב-חום) ושישה פני (ורוד).
בשנת 1917 התווסף לסדרה בול בערך נקוב של פני וחצי, אשר הודפס בצבע שחור. הוא הוחלף שנתיים מאוחר יותר, בשנת 1919, בבול זהה בצבע חום-אדום.
בשנת 1920 הונפק בול בערך נקוב של שני פני (צהוב), אשר החליף את הבול הסגול שהודפס בשנת 1913.
בשנת 1931 הונפק בול בערך נקוב של שלושה פני (שוקולד), אשר החליף את הבול הצהוב-חום משנת 1913.
בשנים 1943, 1946 ו-1947 בוצעו הדפסות חוזרות של חלק מן הבולים על נייר מסוג שונה, המהוות אתגר לאספני הבולים, הנדרשים לבחון היטב את הפריטים כדי לזהותם בהצלחה.
החלפת העיצוב של בולי ביטוח חיים

בשנת 1947 הוחלט להחליף את העיצוב הוותיק של הבולים ששימשו את המחלקה לביטוח חיים מאז 1891. המוטיב המרכזי של המגדלור המשיך לעמוד במרכז הבולים, אולם במקום דמות המגדלור המעוצב שולבו בבולים איורים של מגדלורים מזוהים המותקנים לאורך חופי ניו זילנד.
ביום 1 באוגוסט 1947 הונפקה הסדרה שכללה שבעה בולים בערכים נקובים של חצי פני, פני אחד, שני פני, שלושה פני, ארבעה פני, שישה פני ושילינג אחד.
ערך נקוב חצי פני.
ערך נקוב פני אחד.
ערך נקוב שני פני.
ערך נקוב שלושה פני.
ערך נקוב ארבעה פני.
ערך נקוב שישה פני.
ערך נקוב שילינג אחד.
החלפת העיצוב של בולי ביטוח חיים > שינוי מעמד המחלקה הממשלתית לביטוח חיים

בשנת 1953, בעקבות שינויים ארגוניים שבוצעו במבנה המחלקות הביצועיות של ממשלת ניו זילנד ובעקבות חקיקת חוק ביטוח חיים ממשלתי חדש, שונו מעמדה הסטטוטורי ושמה של המחלקה הממשלתית לביטוח חיים. היא נקראה מאז ועד שנת 1987 בשם "המשרד הממשלתי לביטוח חיים". הבולים שכבר היו קיימים נותרו ללא שינוי והשם החדש בא לידי ביטוי בפעם הראשונה בבולי הארגון רק כעשר שנים מאוחר יותר. בשנת 1963, עם התעוררות הצורך בהנפקת בול חדש בערך נקוב של שני פני וחצי, כהשלמה לסדרה משנת 1947, נרשם בכיתוב שעל הבול הנוסח "המשרד הממשלתי לביטוח חיים" (N.Z. Government Life Insurance Office).
ערך נקוב שני פני וחצי.
החלפת העיצוב של בולי ביטוח חיים > ביצוע תשלום ללא שימוש בבולים

בשנות ה-50 של המאה ה-20 גדל מאוד היקף הפעילות של המשרד הממשלתי לביטוח חיים, ובזמני עומס, כאשר נדרשו פקידי המשרד לשלוח כמויות גדולות במיוחד של מכתבים, הם לא הצליחו לעמוד בעומס ולהדביק בולים על כל המעטפות. ידועים מקרים רבים שבהם העדיפו הפקידים לגשת לסניף הדואר הסמוך ולשלם את דמי המשלוח עבור כל המעטפות במזומן. במקרים אלו הטביעו פקידי הדואר על המעטפות חותמת "שולם" המעידה על ביצוע התשלום. פתרון נוסף של אנשי הביטוח בזמני עומס היה להדפיס מעטפות ועליהן אישור "שולם" הכולל את מספר אישור התשלום אותו קיבלו מן הדואר.
| --- | --- |

מעטפה שהתשלום עבורה בוצע באמצעות הדבקת בול.: מעטפה שהתשלום עבורה בוצע באמצעות הטבעת חותמת תשלום בבית הדואר.
החלפת העיצוב של בולי ביטוח חיים > שינוי שיטת המטבע בניו זילנד

ב-10 ביולי 1967 אימצה ניו זילנד את שיטת המטבע העשרונית ולפיה דולר ניו זילנדי אחד התחלק ל-100 סנט. מתכונת זו החליפה את שיטת המטבע הבריטית, שהייתה מבוססת על לירה, שילינג ופני. מנהלי המשרד הממשלתי לביטוח חיים, שנאלצו להתאים את הבולים שברשותם למטבע החדש, לא רצו להשמיד את מלאי הבולים הגדול שהיה ברשותם. הם העדיפו להוסיף על שישה מבולי הסדרה משנת 1947 הדפס רכב עם הערכים הנקובים הדרושים. הבולים המעודכנים הוכנו מראש והונפקו ב-10 ביולי 1967.
הבולים ועליהם הדפס הרכב נועדו לגשר על תקופה של שנתיים, עד אשר תונפק סדרת הבולים החדשה שתוכננה לקראת שנת 1969.
הוספת הדפס הרכב בוצעה בצורה רשלנית ובמהלך ההדפסה נוצרו שגיאות מסוגים שונים. רבים מן הבולים נותרו ללא הדפס רכב, או עם הדפסה חלקית. ידועים מקרים שבהם גיליון הבולים הוכנס למכונת הדפוס כשהוא הפוך, או שהדפס הרכב הוטבע במיקום לא נכון.
ערך נקוב חמישה סנט
על בול של שישה פני.
ערך נקוב עשרה סנט
על בול של שילינג אחד.
ציון מלאת מאה שנים להפעלת שירות ביטוח החיים הממשלתי

ב-27 במרץ 1969 הונפקו חמישה בולים חדשים עבור המשרד לביטוח חיים. הם הונפקו בערכים נקובים של חצי סנט, שני סנט וחצי, שלושה סנט, ארבעה סנט ו-15 סנט. ההחלטה על הנפקת הבולים החדשים נועדה לציין מלאת יובל מאה שנים להקמתו של שירות ביטוח החיים הממשלתי בשנת 1869. בדומה לבולים שהונפקו החל משנת 1947, התבסס גם עיצוב הבולים על איורים של מגדלורים שניצבו לאורך חופי ניו זילנד.
ב-17 בנובמבר 1976 הונפקו שני בולים נוספים בסדרה, בערכים נקובים של שמונה סנט ועשרה סנט.
ב-8 במרץ 1978 הונפק בול בערך של 25 סנט, וזאת באמצעות הוספת הדפס רכב על הבול בערך נקוב של שני סנט וחצי משנת 1969. התעריף החדש היה נחוץ עבור מעטפות גדולות וכבדות שהכילו חוזים. הדפס הרכב כלל את הערך הנקוב החדש לצד ארבעה פסים אלכסוניים דקים שנועדו לכסות את הערך הנקוב הישן.
הסדרה האחרונה של בולי ביטוח חיים

ב-3 ביוני 1981 הונפקה סדרה חדשה בת שישה בולי ביטוח חיים. הבולים האלו עוצבו בסגנון מודרני, המבוסס על מגדלור מעוצב, שהיה זהה לכל ששת בולי הסדרה. הבולים הודפסו בשלל צבעים, השונים מבול לבול.
סדרה זו הייתה האחרונה בשורה ארוכה של בולי ביטוח חיים.
הסדרה האחרונה של בולי ביטוח חיים > הפסקת השימוש בבולי ביטוח חיים

בשנת 1987 הפך "המשרד הממשלתי לביטוח חיים" לחברה ממשלתית, שנקראה בשם "טאואר קורפוריישן" (Tower Corporation), ובשנת 1990 הופרטה החברה באופן מלא והועברה לידי בעלי המניות שלה. החברה המופרטת שמרה על הלוגו של המגדלור, שהמשיך לסמל את נושא ביטוח החיים בניו זילנד.
בהיותה חברה פרטית לא הייתה עוד טאואר קורפוריישן זכאית להנפקה מיוחדת של בולים והשימוש בהם הופסק בסוף שנת 1989, ערב הפרטת החברה.
אף על פי שהחברה החדשה לא הייתה קשורה עוד מבחינה רשמית אל הבולים המיוחדים שהונפקו לאורך השנים, היא המשיכה להחזיק בבעלותה אוסף עשיר של בולי ביטוח חיים. ב-9 ביולי 1992 ערכה החברה באחד המלונות בקרייסטצ'רץ' אירוע מפואר ללקוחותיה, שבו הציגה תערוכה גדולה של בולים מן האוסף.
מעמד הבולים בקרב האספנים

עיקר העניין של האספנים וחוקרי הבולאות מתמקד בבולים שהונפקו משנת 1891 עד 1906. ריבוי ההדפסות, חוסר ההקפדה על איכות הביצוע והשימוש במספר סוגי נייר ומכונות נקבוב – כל אלו הובילו ליצירת מגוון עשיר של תשניות, רבות מהן נדירות וקשות לאבחון.
לקריאה נוספת

Mackay Robin(Ed), Life Insurance Stamps, International Encyclopedia of Stamps, IPC, 1970, p. 1134
Kenneth A. Wood, Stamp, Life Insurance, This is Philately, p. 732
הערות שוליים

↑  THE NEW ZEALAND GOVERNMENT LIFE INSURANCE DEPARTMENT: PART 1, p. 21
1 2 3 4 5 6 7 8  THE NEW ZEALAND GOVERNMENT LIFE INSURANCE DEPARTMENT: PART 1, p. 22
↑  International Encyclopedia of Stamps, p. 1134
1 2  Scott Standard Postage Stamp Catalogue, 2013, Volume 5, p. 245
1 2 3  1891 Government Life Insurance (With VR)
↑  THE NEW ZEALAND GOVERNMENT LIFE INSURANCE DEPARTMENT: PART 1, p. 23
↑  1891 Government Life Insurance
↑  THE NEW ZEALAND GOVERNMENT LIFE INSURANCE DEPARTMENT: PART 2, pp. 40–42
↑  ALLAN P. BERRY, THE ONE PENNY V.R. GOVERNMENT LIFE INSURANCE DEPARTMENT STAMP., The Kiwi, Volume 33, No.6, NOVEMBER 1984, p. 98
↑  ALLAN P. BERRY, GOVERNMENT LIFE INSURANCE DEPARTMENT TWO PENNY VALUE DESIGN WITH V.R., The Kiwi, Volume 36, No.2, MARCH 1987, p. 38–39
1 2  THE NEW ZEALAND GOVERNMENT LIFE INSURANCE DEPARTMENT: PART 2, p. 42
↑  1905 Government Life Insurance
1 2  THE NEW ZEALAND GOVERNMENT LIFE INSURANCE DEPARTMENT: PART 2, p. 43
1 2 3 4 5 6  1913 Government Life Insurance (Without 'VR')
↑  Scott Standard Postage Stamp Catalogue, 2013, Volume 5, p. 244
↑  THE NEW ZEALAND GOVERNMENT LIFE INSURANCE DEPARTMENT: PART 3, p. 67
1 2  1947 Government Life Insurance
1 2 3  1947 Government Life Insurance Lighthouses
1 2 3 4 5 6 7  Scott Standard Postage Stamp Catalogue, 2013, Volume 5, p. 246
1 2  Tower Insurance, Our history
↑  ALLAN P. BERRY, PERMIT MAIL FROM THE GOVERNMENT LIFE INSURANCE DEPARTMENT., The Kiwi, Volume 42, No.4, JULY 1993, p. 95-96
↑  New Zealand adopts decimal currency
↑  1967 Decimal Overprints
1 2  1967 Government Life Insurance Decimal Overprints
↑  1969 Government Life Insurance
1 2 3  1969 Lighthouses - Centenary of Government Life Insurance
↑  1981 Government Life Insurance Office Lighthouses.
1 2 3  1981 Government Life Insurance Office Lighthouses
| --- | --- |
ערך מומלץ: 
בול המחלקה הממשלתית לביטוח חיים, בעיצוב המקורי משנת 1891
בול המחלקה הממשלתית לביטוח חיים, בעיצוב המתוקן משנת 1905
ציר (מזון)

| --- | --- |

 
 מאכלים
 סוג:  נוזל, מזון 
 
בבישול, ציר (בצרפתית: Bouillon; מבוטא: בויון) הוא נוזל צלול המהווה תמצית של טעמים. הציר משמש כבסיס לרטבים, מרקים ועוד.
הציר מופק על ידי בישול איטי של מוצרי מזון בתוך מים. הבישול האיטי מביא לכך שנוזלים המצויים בתוך המזון עוברים אל המים, ויחד עמם הטעם והריח האופייני למזון. בגמר הבישול מסוננים החוצה ה"מוצקים", על מנת לקבל את הנוזל הצלול המהווה את הציר.
ציר המוגש למאכל כמות שהוא מכונה "מרק צח", וברוב המקרים משמש כינוי זה לציר עוף.
ישנם ארבעה צירים "קלאסיים":
ציר ירקות: מופק בדרך כלל מירקות שורש כגון כרישה, בצל, סלרי וגזר. לציר צבע צהוב - ירקרק חיוור.
ציר עוף: לירקות מתווסף בשר עוף. לציר צבע צהוב עמוק והוא מכיל כמות רבה של ג'לטין. ציר עוף נפוץ במטבחים רבים, והירקות המשמשים להכנתו משתנים לפי המטבח. במטבח הסיני, למשל, מתווספים להכנת הציר בצל ירוק, זנגביל ועשב לימון.
ציר עצמות: מופק מעצמות בקר או חזיר וירקות שורש. ישנם שני סוגים - בהיר (מכונה גם ציר עגל) וכהה. לציר הבהיר גוון ענבר, ולציר הכהה צבע חום עמוק.
ציר דגים: מופק מראשים ושדרות של דגים. צבעו צהוב חיוור עד חסר צבע.
ציר נפוץ נוסף בבישול הוא ציר פטריות.
להכנת הצירים ניתן להשתמש בעצמות, בשר, ועור. העצמות מכילות פחות חומרי טעם אבל יותר ג'לטין. לעומתן, הבשר מכיל יותר חומרי טעם ופחות ג'לטין.
גלריה

ציר עוף בהכנה
ציר דגים בהכנה
ציר בקר בהכנה
מרק עוף המבוסס על ציר עוף
869

שנת 869 היא השנה ה-69 במאה ה-9. זוהי שנה רגילה, שאורכה 365 ימים. באותה תקופה הלוח הגרגוריאני עוד לא היה קיים, ולכן שנה זו קיימת בלוח היוליאני בלבד.
כל התאריכים שלהלן הם לפי הלוח היוליאני.
אירועים

באוקטובר החלה לעבוד ועידת קונסטנטינופול הרביעית בה השתתפו רק נציגי הכנסייה הקתולית. הוועידה נמשכה עד לפברואר 870.
9 ביולי – רעידת אדמה באזור טוהוקו שביפן. חוזקה מוערך בכ-8.6
נולדו

29 ביולי – מהדי, אימאם השיעי ה-12 (שנת מותו לא ידועה)
נפטרו

14 בפברואר – קירילוס, תאולוג ביזנטי (נולד ב-826)
ראו גם

ילידי 869‎
נפטרים ב-869‎
879

שנת 879 היא השנה ה-79 במאה ה-9. זוהי שנה רגילה, שאורכה 365 ימים. באותה תקופה הלוח הגרגוריאני עוד לא היה קיים, ולכן שנה זו קיימת בלוח היוליאני בלבד.
כל התאריכים שלהלן הם לפי הלוח היוליאני.
אירועים

החלה לעבוד ועידת קונסטנטינופול הרביעית בה השתתפו נציגי הכנסייה הקתולית, אך הכנסייה לא מכירה בוועדה זו. הוועידה נמשכה עד לשנת 880. הפיצול מסמל העמקת הקרע בין ראשי הכנסייה הנוצרית.
נולדו

17 בספטמבר – שארל התם, מלך פרנקיה המערבית (נפטר ב-929)
נפטרו

10 באפריל – לואי השני מלך פרנקיה המערבית (נולד ב-846)
ראו גם

ילידי 879‎
נפטרים ב-879‎
בהרטיה ג'אנה סנג

| --- | --- |

 מדינה:  הודו 
 מייסד:  סיאמה פרסד מוקהרג'י
 תקופת הפעילות:  21 באוקטובר 1951 – 23 ביוני 1977
 אידאולוגיות:  שמרנות, הינדוטבה 
 נוצרה מתוך:  הינדו מהסבהה
 התמזגה לתוך:  ג'נטה
 סיעות שהתפצלו:  אקאלי בהרטיה ג'אנה סנג, מפלגת העם ההודית
 
אקאלי בהרטיה ג'אנה סנג (בהינדי: अखिल भारतीय जनसंघ; מילולית: האיחוד העממי של כל הודו) הייתה מפלגה פוליטית בהודו שהתקיימה בין 1951 ל-1977. המפלגה הייתה מזוהה עם הראשטריה סוויאמסווק סאנג, והתמזגה עם מספר מפלגות מרכז וימין לאחר מצב החירום בהודו למפלגת ג'נטה (מפלגת העם), אך התפצלה ממנה ב-1980. מרבית חבריה לשעבר הקימו את מפלגת העם ההודית.
היסטוריה

בהרטיה ג'אנה סנג נוצרה מתוך ההינדו מהסבהה (אנ'), תנועה הינדואית שפעלה בהודו הבריטית. ההינדו מהסבהה, שתמכה בממלכה המאוחדת במהלך מלחמת העולם השנייה והתנגדה לתנועת צאו מהודו, הובסה בבחירות ב-1945 בהודו, ולא לקחה חלק בדיונים על עצמאות הודו. המפלגה התנגדה באופן גורף לחלוקת הודו. ב-30 בינואר 1948 התנקש נאטורם גודסה במהאטמה גנדי, בעקבות הסכמתו לחלוקת הודו. גודסה היה חבר לשעבר בהינדו מהסבהה והיו לו קשרים בראשטריה סוויאמסווק סאנג, אך לא הוכחה מעורבותם של הארגונים ברצח. בעקבות הרצח הוציאה ממשלת הודו את הראשטריה מחוץ לחוק, בעוד של ההינדו מהסבהה הוטלו הגבלות כבדות, ומרבית מנהיגי נעצרו. בעקבות כך החליטו מנהיגי המפלגה הנותרים בפברואר 1984 על פרישה זמנית של המפלגה מפעילות פוליטית.
לאחר שהלחץ על המפלגה הוסר, המפלגה התכנסה מחדש באוגוסט 1948, כאשר ועידת המפלגה דנה בהצעתו של סגן נשיא המפלגה, סיאמה פרסד מוקהרג'י, לשנות את שם המפלגה ולאפשר חברות בה שלא על בסיס דת. ההצעה נדחתה על ידי הוועדה, ומוקהרג'י התפטר מתפקידיו במפלגה בדצמבר 1948, והתפטרותו אושרה על ידי המפלגה במאי 1949. מוקרהרג'י, שהיה חבר בממשלת נהרו, פרש ממנה באפריל 1950 לאחר הסכם שנחתם עם פקיסטן לו התנגד, ופנה להקמת מפלגה חדשה שתתחרה בקונגרס. המנהיג הפורש הקים לקראת הבחירות ללוק סבהה ב-1951 את מפלגת בהרטיה ג'אנה סנג, כשהוא סוחף אליה רבים מחברי המפלגה.
ביוני 1975 החילה ראש ממשלת הודו אינדירה גנדי את מצב החירום בהודו, ומנהיגי האופוזיציה שהתנגדו למהלך נאסרו, בהם מנהיגי הבהרטיה ג'אנה סנג. כשגנדי הודיעה בינואר 1977 על תום מצב החירום ועל קיום בחירות, הצטרפה המפלגה לו הקונגרס (O) (מתנגדי אינדירה גנדי בקונגרס הלאומי ההודי, המפלגה הסוציאליסטית (אנ') ובהרטיה לוק דאל (אנ') למפלגת ג'נטה (מפלגת העם), שהייתה לאיחוד מתנגדי גנדי. המפלגה ניצחה בבחירות, וכמה ממנהיגי המפלגה היו לדמויות בולטות בממשלה החדשה, כאשר אטאל ביהארי ואג'פאיי מונה לשר החוץ של הודו.
במהלך ימי הממשלה, נוצר עימות בין המרכיבים השמאליים של מפלגה הג'נטה, שדרשו שחברי המפלגה ימנעו מקיום קשר עם ראשטריה סוויאמסווק סאנג, בו ראו "נאמנות כפולה" למפלגה ולבהרטיה ג'אנה סנג. ביולי 1979 החליטה המפלגה על נטישת קשריה עם הראשטריה, דבר שגרם לנפילת הממשלה, כאשר כמאה מחברי המפלגה שהזדהו עם הג'אנה סנג הסירו את תמיכתם בה. במרץ 1980 הטילה הוועדה הפרלמנטרית של הג'נטה איסור על השתתפות חברי המפלגה בפעילות יום יומית של הראשטריה, חרף התנגדות מנהיגי קבוצת הג'אנה סנג במפלגה. בעקבות כך פרשו מנהיגי הפלג מהמפלגה, כאשר חלקם מקימים את אקאלי בהרטיה ג'אנה סנג וחלקם מקימים את מפלגת העם ההודית.
אידאולוגיה ומצע

המפלגה דרשה קוד אזרחי אחיד למדינה, שיחול גם על אזרחיה המוסלמים, דרשה לאסור שחיטת פרות, בעלות הקדושה בהינדואיזם, וקראה לביטול סעיף 370 לחוקת הודו, שהעניק אוטונומיה מסוימת לג'אמו וקשמיר.
תוצאות בחירות

| לוק סבהה> שנה | לוק סבהה> מושבים | לוק סבהה> קולות | לוק סבהה> אחוז | לוק סבהה> שינוי |
| --- | --- | --- | --- | --- |
| 1951–52 | 3 / 489 | 3,246,361 | 3.06% |  |
| 1957 | 4 / 494 | 7,193,267 | 5.79% | 1  |
| 1962 | 14 / 494 | 7,415,170 | 6.44% | 10  |
| 1967 | 35 / 520 | 13,580,935 | 9.31% | 21  |
| 1971 | 22 / 518 | 10,777,119 | 7.35% | 13  |
לקריאה נוספת

Craig Baxter, The Jana Sangh: A Biography of an Indian Political Party, University of Pennsylvania Press, 1969, ISBN 0812275837, 9780812275834
הערות שוליים

↑  Jana Sangh was formed on this day 70 yrs ago. How its ideology is reflected in todays BJP, theprint, ‏21 באוקטובר 2021
1 2  Craig Baxter, The Jana Sangh: A Biography of an Indian Political Party, University of Pennsylvania Press, 1969, עמ' 25–27, ISBN 0812275837, 9780812275834
1 2  Kabool Ahmad, BJP's 43 years: How it emerged from Jana Sangh and became world's largest party, India Today, ‏6 באפריל 2023
↑  RSS: Fish with fowl's feathers, India Today
↑  Forty Years Ago, July 25, 1979: Janata RSS Ties, The Indian Express, ‏24 ביולי 2019
↑  Forty Years Ago, March 20, 1980: No RSS Imprint, The Indian Express, ‏19 במרץ 2020
| --- | --- |
בקרת זהויות :  NLI: 987007258760305171  GND: 5506140-0  ISNI: 0000 0001 2159 0909  LCCN: no00016550  SUDOC: 027405761  VIAF: 131621076   WorldCat (עם VIAF): 131621076
הבחירות לנשיאות ארצות הברית 1816

הבחירות לנשיאות ארצות הברית ב-1816 היו הבחירות השמיניות בארצות הברית. הן נערכו החל מיום שישי, 1 בנובמבר, עד ליום רביעי, 4 בדצמבר 1816. הן נערכו בתום נשיאותו בת שתי הקדנציות של ג'יימס מדיסון מהמפלגה הדמוקרטית-רפובליקנית. כשהמפלגה הפדרליסטית בקריסה, מזכיר המדינה של מדיסון, ג'יימס מונרו, היה המועמד המוביל מול אופוזיציה חלשה. ואכן מונרו ניצח בחבר האלקטורים בהפרש הגדול של 183 לעומת 34 אלקטורים.
ארבע השנים הקודמות בפוליטיקה האמריקנית הושפעו ממלחמת 1812. בעוד שהמלחמה לא הסתיימה בניצחון, השלום שהתרחש ב-1815 סיפק את העם האמריקני, והדמוקרטים-רפובליקנים קיבלו את הקרדיט על כך. הפדרליסטים נפגעו מהתנגדותם למלחמה ובגלל ועידת הרטפורד, שביססה את ההתנגדות למלחמה בניו אינגלנד. יותר מכך, הנשיא מדיסון אימץ עקרונות פדרליסטיים מסוימים, כמו בנק לאומי ומכסי מגן. דבר זה פגע במסע הבחירות של הפדרליסטים.